Gambari hjem efter nyt møde med "The Lady"
FN's udsending til Myanmar nåede tirsdag både at mødes med landets topgeneral, Than Shwe, og oppositionslederen, Aung San Suu Kyi, inden han forlod landet.
Tirsdag d. 02. oktober 2007, kl. 12.27
FN's Myanmar-udsending, Ibraham Gambari, forlod tirsdag det uroplagede land efter et længe ventet møde med landets topleder, general Than Shwe. Det blev holdt i regeringsbyen, Naypyitaw, men det er stort set også den eneste detalje om mødet, der foreligger.
Inden Gambari fløj ud af Myanmar, nåede han tirsdag også at holde sit andet møde under sit fire dage lange besøg med oppositionslederen, Aung San Suu Kyi, som også bliver kaldt "The Lady", kun få timer efter mødet med generalen.
Hun har i årevis siddet i husarrest i Myanmar.
Gambari blev sendt til Myanmar, efter at landets militærjunta i sidste uge slog voldeligt ned på fredelige demonstranter, som krævede demokrati. Ifølge eksilgrupper er flere end 200 blevet dræbt, men militærregimet siger, at 10 har mistet livet, og 6000 er kommet i fængsel.